**Lycée International de Saint-Germain-en-Laye** er en fransk offentlig skole i Saint-Germain-en-Laye, om lag 20 km vest for Paris. Skolen startet opp i 1952 som en skole for barn av ansatte ved NATOs hovedkvarter i Europa (SHAPE). Da NATO flyttet hovedkvarteret til Belgia i 1967, overtok den franske stat skolen og omdanne den til en fransk offentlig skole med nasjonale seksjoner. Skolen er regnet for å være en av de beste skolene i Frankrike og tilbyr i dag undervisning fra førskole til og med videregående skole.

Lycée International er en av få offentlige skoler i Frankrike med utelukkende tospråklige elever i nasjonale seksjoner. Elevene tas opp ved skolen gjennom en av 14 nasjonale seksjoner: amerikansk, britisk, dansk, nederlandsk, tysk, italiensk, japansk, norsk, polsk, portugisisk, spansk, russisk, svensk og kinesisk. I de fleste fag får elevene undervisning etter franske læreplaner og med fransk som undervisningsspråk. Nye elever som ikke behersker fransk, undervises i egne mottaksklasser med intensiv franskundervisning (*Français spécial-klasser*). Målet er at elevene etter ett år skal kunne følge undervisning i en vanlig fransk klasse. Alle elevene følger i tillegg undervisning i en av de 14 nasjonale seksjonene. Der får de undervisning i seksjonsspråket og i samfunnsfag etter nasjonale læreplaner. Enkelte elever er kun deltidselever ved Lycée International (*externés*). Disse elevene går på partnerskoler i regionen og følger kun seksjonsundervisningen ved Lycée International.

Elever som fullfører videregående skole ved Lycée International, går ut med et fransk baccalauréat med internasjonal fordypning (*Option International du Baccalauréat français*, OIB). Dette er en eksamen hvor elevene avlegger eksamener både på fransk og på seksjonsspråket. I tillegg tar elevene andre eksamener underveis i skolegangen som bl.a. franske ungdomsskoleeksamen *Diplôme national du brevet* og nasjonale eksamener.

Den franske avdelingen
----------------------

|  |
| --- |
| **Lycée International de Saint-Germain-en-Laye** |
| ***Ecole primaire*** (**Barneskole**) |
| Alder | Årstrinn | Forkortelse |
| 5 -> 6 | Grande section (Førskole) | GS |
| 6 -> 7 | Cours préparatoire | CP / 11ème |
| 7 -> 8 | Cours élémentaire première année | CE1 / 10ème |
| 8 -> 9 | Cours élémentaire deuxième année | CE2 / 9ème |
| 9 -> 10 | Cours moyen première année | CM1 / 8ème |
| 10 -> 11 | Cours moyen deuxième année | CM2 / 7ème |
| ***Collège*** (**Ungdomsskole**) |
| Alder | Årstrinn | Forkortelse |
| 11 -> 12 | Sixième | 6e |
| 12 -> 13 | Cinquième | 5e |
| 13 -> 14 | Quatrième | 4e |
| 14 -> 15 | Troisième | 3e |
| ***Lycée*** (**Videregående skole**) |
| Alder | Årstrinn | Forkortelse |
| 15 -> 16 | Seconde | 2de |
| 16 -> 17 | Première | 1ere |
| 17 -> 18 | Terminale | Term / Tle |

### École primaire - barneskolen

Barneskolen ved Lycee International - *L'ecole primaire* - er en av de største i Frankrike med om lag 550 elever på fulltid fordelt på 22 klasser fra *grand section* i *ecole maternelle* (førskole) til *CM2*. Dette inkluderer fire mottaksklasser (*Francais-special* i CE1, CE2, CM1 og CM2) hvor elever som ikke kan fransk, mottar intensiv språkundervisning med sikte på at de skal kunne gå inn i en ordinær fransk klasse etter ett år.

Barneskolen kjennetegnes ved at den kombinere undervisning på fransk etter franske læreplaner med språkundervisning i ett av seksjonsspråkene etter nasjonale læreplaner. Skolen består dermed utelukkende av to- eller flerspråklige elever som alle behersker fransk samt minst ett annet språk. Elevene får undervisning på fransk etter franske læreplaner sju halve dager i uka, mens de får undervisning i nasjonale seksjoner etter nasjonale læreplaner to halve dager i uka.

### Lycée - videregående skole

Det er årlig om lag 300 elever som tar avsluttende videregående eksamen (*baccalauréat*) ved Lycée International og andelen elever som består eksamen er normalt 100 % eller tett opptil 100 %. 

Elever som tar avsluttende eksamen (baccalauréat)|  | Totalt | Série L | Série ES | Série S |
| --- | --- | --- | --- | --- |
| **År** | **Antall deltatt** | **Andel bestått** | **Antall deltatt** | **Andel bestått** | **Antall deltatt** | **Andel bestått** | **Antall deltatt** | **Antall bestått** |
| 2014 | 319 | 100 % | 24 | 100 % | 133 | 100 % | 162 | 99 % |
| 2013 | 296 | 100 % | 27 | 100 % | 112 | 100 % | 157 | 100 % |
| 2012 | 285 | 100 % | 23 | 100 % | 136 | 100 % | 126 | 100 % |
| 2011 | 281 | 100 % | 25 | 100 % | 120 | 99 % | 136 | 99 % |
| 2010 | 286 | 100 % | 19 | 100 % | 100 | 100 % | 167 | 99 % |
| 2009 | 291 | 99 % | 29 | 100 % | 118 | 99 % | 144 | 99 % |
| 2008 | 281 | 99 % | 34 | 100 % | 125 | 99 % | 124 | 99 % |

De nasjonale seksjonene
-----------------------

Elevene ved Lycée International tas opp gjennom en av de 14 nasjonale seksjoner: amerikansk, britisk, dansk, italiensk, japansk, kinesisk, nederlandsk, norsk, polsk, portugisisk, russisk, spansk, svensk og tysk. Alle elevene følger undervisning i en av de nasjonale seksjonene etter nasjonale læreplaner. Seksjonsundervisningen følger i all hovedsak følgende skjema:

* Barneskolen: 6 timer/uke i språk og historie.
* Ungdomsskolen: 4 timer/uke i språk og litteratur og 2 timer/uke i historie og geografi.
* Videregående skole: 6 timer/uke i språk og litteratur og 2 timer/uke i historie og geografi.

Enkelte elever er kun deltidselever ved Lycée International (externés). Disse elevene går på partnerskoler i regionen og følger kun seksjonsundervisningen ved Lycée International.

Seksjonene ved Lycée International, 2012-2013| Seksjon | Opprettet | Nivå (år) | Elever totalt | Elever primaire | Elever collège | Elever lycée |
| --- | --- | --- | --- | --- | --- | --- |
| USAs flagg Amerikansk seksjon | 1952 | 3-18 | 702 | 290 | 242 | 170 |
| Storbritannias flagg Britisk seksjon | 1952 | 3-18 | 831 | 335 | 278 | 218 |
| Danmarks flagg Dansk seksjon | 1951 | 3-18 | 65 | 27 | 27 | 11 |
| Italias flagg Italiensk seksjon | 1968 | 3-18 | 271 | 117 | 98 | 56 |
| Japans flagg Japansk seksjon | 1993 | 3-18 | 196 | 98 | 61 | 37 |
| Kinesisk seksjon | 2008 |  |  |  |  |  |
| Nederlands flagg Nederlandsk seksjon | 1954 | 3-18 | 195 | 106 | 51 | 38 |
| Norges flagg Norsk seksjon | 1985 | 6-18 | 76 | 44 | 23 | 9 |
| Polens flagg Polsk seksjon | 1998 | 11-18 | 87 | 0 | 55 | 32 |
| Portugals flagg Portugisisk seksjon | 1973 | 3-18 | 425 | 174 | 167 | 84 |
| Russlands flagg Russisk seksjon | 2010 | 15-18 | 25 | 0 | 0 | 25 |
| Spanias flagg Spansk seksjon | 1980 | 6-18 | 424 | 172 | 150 | 102 |
| Sveriges flagg Svensk seksjon | 1971 | 3-18 | 153 | 75 | 51 | 27 |
| Tysklands flagg Tysk seksjon | 1954 | 3-18 | 195 | 106 | 51 | 38 |

### Den norske seksjonen

Den norske seksjonen ved Lycée International ble opprettet i 1984 og er styrt av foreldreforeningen *Norlangue*. Grunnskolen ble godkjent som grunnskole med rett til tilskudd etter privatskoleloven av Kirke- og undervisningsdepartementet i 1989, mens VG1 ble godkjent med rett til tilskudd etter privatskoleloven av Kirke-, utdannings- og forskningsdepartementet i 1992. I tillegg har seksjonen siden oppstart tilbudt undervisning i VG2 og VG3. På skoleområdet gis det også et norsk barnehagetilbud i regi av den uavhengige foreningen *Trollungene*. Fra og med skoleåret 2016/2017 ble skolen finansiert med direkte bevilgninger over statsbudsjettet.

Siden skoleåret 2007/08 har skolen hatt mellom mellom 34 og 49 elever i grunnskolen om mellom 1 og 5 elever i VG1. I tillegg kommer et mindre antall elever i VG1 og VG2. Dette året er det 52 elever i seksjonen.

Bilder
------

* Château d'HennemontChâteau d'Hennemont
* KapellKapell
* "Agora""Agora"
* Den gamle kantinen i Agora, idag amfiteaterDen gamle kantinen i Agora, idag amfiteater
* Hennemont SlottetHennemont Slottet

Se også
-------

* Skolesystemet i Frankrike

Referanser
----------

1. ↑  lefigaro.fr: Palmarès des lycées 2014
2. ↑  «Fiche Lycée - LYCÉE INTERNATIONAL 2014» **(fransk)**. Ministère de l'Éducation nationale.
3. ↑  «Fiche Lycée - LYCÉE INTERNATIONAL 2013» **(fransk)**. Ministère de l'Éducation nationale.
4. ↑  «Fiche Lycée - LYCÉE INTERNATIONAL 2012» **(fransk)**. Ministère de l'Éducation nationale.
5. ↑  «Fiche Lycée - LYCÉE INTERNATIONAL 2011» **(fransk)**. Ministère de l'Éducation nationale.
6. ↑  «Fiche Lycée - LYCÉE INTERNATIONAL 2010» **(fransk)**. Ministère de l'Éducation nationale.
7. ↑  «Fiche Lycée - LYCÉE INTERNATIONAL 2009» **(fransk)**. Ministère de l'Éducation nationale.
8. ↑  «Fiche Lycée - LYCÉE INTERNATIONAL 2008» **(fransk)**. Ministère de l'Éducation nationale.
9. ↑  Lycée International - An international passport, side 22.
10. ↑  [«Innst. 12 S (2015-2016)». Stortinget. 9. desember 2015.
11. ↑  Skoleporten om Lycée International (grunnskole) Arkivert 14. juli 2014 hos Wayback Machine.
12. ↑  Skoleporten om Lycée International (videregående skole) Arkivert 14. juli 2014 hos Wayback Machine.

Litteratur
----------

* François Boulet (2013). *Histoire du lycée international de Saint-Germain-en-Laye* **(fransk)**. Les Presses Franciliennes. ISBN 978-2-919495-05-4.
* «Lycée International de Saint-Germain-en-Laye - An international passport» (PDF) **(engelsk)**. Lycée International de Saint-Germain-en-Laye.

Eksterne lenker
---------------

* Hjemmeside for skolen
* Hjemmeside for den norske seksjonen
* Hjemmeside for «APELI» - Foreldreforeningen ved Lycée International
* Hjemmeside for «Club International» - Sosial og kulturell foreldreforening ved Lycée International
* Hjemmeside for «AALISG» - Alumniforeningen for Lycée International[*død lenke*]

|  |  |
| --- | --- |
| Oppslagsverk/autoritetsdata | VIAF
 |